FNB steeds bankvas agter BokkeFoto: Twitter. SA Rugby (Saru) en First National Bank (FNB) het bevestig dat hul vennootskap nog sterk staan. Die bankreus het sy Springbok-borgskap met vyf jaar verleng. Volgens ’n verklaring wat vandag uitgereik is, het die gesprek om die borgskap te hernieu reeds verlede jaar vóór die Wêreldbeker-rugbytoernooi in Japan begin. “Ons is verheug dat FNB sy verbintenis met die Springbokke voortsit,” het die uitvoerende hoof van Saru, Jurie Roux, gesê. Volgens Roux is die bank reeds sedert 2017 deel van die Springbok-opset en in hierdie tydperk is die Bokke op talle gebiede ondersteun. “Hulle het in ’n uitdagende tydperk hul vertroue in die Springbokke gewys. Ek glo egter dat ons goed vir mekaar was omdat die span sukses in 2019 gesmaak het.” Op hul beurt het FNB se Faye Mfikwe gesê dat dit ’n maklike besluit was om deel van die Bok-opset te bly. “Ons is geweldig trots op die span se prestasies en hul toewyding om die land te verenig.”